google/wiki40b huggingface dataset:
Moralteologi

Moralteologi (latin: theologia moralis) er i Den katolske kirke en betegnelse for de systematiske arbeidene på etikkens område. Disse arbeidene er basert på Bibelen, overleveringen og den klassisk gresk-romersk moralfilosofien.
Den mest innflytelsesrike moralteologen er Thomas Aquinas. Innen moderne moralteologi benytter en seg også av erkjennelser fra psykologi og samfunnsvitenskap.
Etter Konsilet i Trient har begrepet dekket en egen teologisk disiplin med sine egne metoder, de såkalte moralsystemer. I den etterfølgende tiden har det vært skiftende teologiske og filosofiske forutsetninger og praktiske krav.
Etter andre Vatikankonsil har katolsk moralteologi vært preget av diskusjoner om en naturrett med innebyggede moralske absolutter, som gjør en rekke handlinger, som for eksempel drap, moralsk forkastelige i seg selv.
Våle (guddom)

Hevnersønnen

Våle ble avlet ved voldtekt. Odin måtte ut av ætten for å skaffe seg en hevner som kunne drepe sønnen Hod som ved list var blitt lurt av Loke til å drepe Balder. Ved svik og list og seid voldtok Odin den unge jotundatteren Rind. «Igjen er gudenes vandelstavle flekket til. Jotnene har fått nok en sak å hevne», skriver Gro Steinsland i analysen av diktet Voluspå.

Lokes sønn

Det finnes en annen Våle/Vale/Åle i norrøn mytologi som er en sønn av Loke. Snorre forteller at etter Lokes skyld i Balders død var bevist skapte æsene denne Våle om til en ulv som reiv i hjel broren Narve slik at dennes tarmer kunne brukes til binde Loke fast til fjellet.
The Scheen

The Scheen er et norsk progressivt rock- og metallband som ble opprettet i 2012 av Atle Pettersen, Robin Ognedal, Joachim Strøm Ekelund, Nickolas Main Henriksen og Rein Blomquist.
Bandet er et femkløver fra Skien med base i Oslo.
Diskursanalyse

Diskursanalyse er en metode i sosiolingvistikken og et generelt begrep for en rekke tilnærmingsmetoder for å analysere skriftlige, muntlige og semiologiske hendelser. Sosiolingvistikken er den delen av språkvitenskapen som arbeider med forholdet mellom språket og samfunnet, dvs. studiet av språket som sosialt fenomen. Diskursanalyse er en kvalitativ metode som analyserer mening der meningen oppstår, i språket selv. En diskurs er en meningsytring, utfoldelse eller utveksling av kulturuttrykk på bestemte felter over tid. Diskurser kan etablere seg som et sett koder og tegn på et område. Diskursanalyse faller innenfor det sosialkontruktivistiske forskningsparadigmet.
Radulf av Orknøyene

Radulf av Orknøyene var en norrøn biskop på Orknøyene på slutten av 1000-tallet i den tiden da de norske øyene var underlagt York erkebispedømme i England.
Biskop Radulf ble innviet av erkebiskop Thomas av Bayeux av York (1070–1100) en gang rundt 1073 og han døde en gang mellom 1100 og 1109. Det er mulig at det første årstallet er det riktige, iallfall synes det som om en annen biskop, Roger, ble innviet en gang rundt 1100 og denne virket til ca. 1108. I 1109 synes det som om en ny biskop ble innviet i York med samme navn Radulf, og som han tidvis blir forvekslet med: Radulf Novell.
Navnet Radulf blir også nevnt i Krøniken om kongene av Mann og Øyene (latin Chronica Regum Manniæ et Insularum). Radulf er her Roolwer som er en senere middelalderform av norrøne Hrolfr (Rolv) fra hvor de latinske formene Rolfus og Rodulfus (anglifisert til Ralph og Radulf). Formene Rooluer og Roolfwer er funnet i norske dokumenter skrevet på samme tid som listen av biskoper på Man. Samtidig med navnet Roolwer er Radulf (Rolfr) på Orknøyene og på 1100-tallet var disse navnene identiske.
Paradrapetes

Utseende

Små (2,8 - 3,3 millimeter), avlange, blanke, mørke smellere. Kroppsformen er sylindrisk, oversiden fint hårete. Antennene er forholdsvis korte, i alle fall delvis sagtakkede. Pronotum er nesten kvadratisk, nokså kraftig punktert. Dekkvingene er jevnbrede uten markerte punktrader.

Utbredelse

Slekten er utbredt i den Neotropiske økosonen (Brasil, Bolivia).
Frida Karlsson

Sesongen 2014/15

Karlsson deltok i D16-klassen i Ungdoms-SM i februar 2015, og kom der på femteplass på sprinten. I Folksam Cup vant hun parstafetten sammen med Anton Eriksson, og hun fikk bronse på sprinten og sølv i jaktstarten.

Sesongen 2015/16

Hun vant D18-klassen i Sollefteå Ski Marathon i januar 2016. Hun vant tre av rennene i Scandic cup 2015/16 (Sveriges langrennscup for juniorer), og vant Scandic cup sammenlagt i klassen D17-18. I Junior-SM vant hun skiatlon i D18-klassen, og hun vant også 5 km. 
Hun deltok i Ungdoms-EM i friidrett 2016, og kom der på sjuendeplass på 3000 meter med tiden 9:53,34.

Sesongen 2016/17

Karlsson deltok i Nordisk mesterskap i terrengløp 2016 i Kristiansand i november 2016. Der kom hun på 13.-plass individuelt, og Sverige fikk bronse i lagkonkurransen. I langrenn vant hun fellesstarten i D18-klassen under Junior-SM i mars, og hun kom på andreplass i sprinten, bak Louise Lindström. Hun vant samtlige åtte renn i Scandic cup 2016/17, og vant klassen D17-18 sammenlagt med 300 poeng.

Sesongen 2017/18

I Junior-SM 2018 deltok hun for første gang i D20-klassen, og vant både sprint, fellesstart og distanse (5 km). Hun deltok bare i de to første rennene i Scandic cup 2017/18, og vant begge disse, men endte da på 17.-plass i D20-klassen med 100 poeng totalt. 
Under junior-VM på ski 2018 i Goms tok hun gull på 10 km duatlon, bronse på sprint og hun gikk på det svenske laget som tok bronse på 4 x 3,3 km stafett.
Hun deltok i Skandinavisk Cup 2017/18 (senior), og fikk der en andreplass og en tredjeplass under Skandinavisk Cup-helgen i Trondheim i februar. Hun endte på 11.-plass sammenlagt i Skandinavisk Cup 2017/18.

Sesongen 2018/19

Karlsson deltok i Sesongåpningen i langrenn i Sverige 2018, som var Bruksvallsloppet 2018 i Bruksvallarna, og kom der på andreplass på 10 km klassisk, kun slått av Charlotte Kalla. Hun debuterte i verdenscupen 17. februar 2019 på 10 km klassisk i Cogne. 
Under junior-VM på ski 2019 i Lahtis tok hun gull både på 5 km fristil og 15 km duatlon og hun gikk på det svenske laget som tok bronse på 4 x 3,3 km stafett. Hun vant fellesstarten i D20-klassen under Junior-SM 2019.
Hun deltok i Ski-VM 2019 i Seefeld. På 15 kilometer skiathlon ble hun beste svenske utøver, og kom på femteplass. På 10 km klassisk gikk hun inn til sølvmedalje, bak Therese Johaug. Hun gikk andre etappe på Sveriges lag som tok gull på 4 x 5 km stafett. De andre på laget var Ebba Andersson, Charlotte Kalla og Stina Nilsson.
Same Jakki

Handlingen

En fargerik skildring av samefolkets kamp mot en mektig natur. Handlingen utspilles mot et panorama av skiftende scenerier fra en forunderlig landsdel som hittil har vært en ukjent verden for størstedelen av Norges befolkning – med en story som er bygget på virkelige tildragelser fra samenes liv. Hovedrollen har naturen selv i sin skiftende mangfoldighet. De øvrige rollene spilles av samer.
San Antonio (Salto)

Historie

Byen ble grunnlagt i 1891 av Cesáreo Moreira og José Alfaro.

Transport

Ruta 31 Coronel Gorgonio Aguiar forbinder San Antonio med Biassini og Colonia Itapebí.
Bryne Cykleklubb

Bryne Cykleklubb er en av Norges største aktive sykkelklubber og har de siste årene vært en av de klubbene som har tatt mange medaljer i NM for veteraner.
Bryne CK er en av de største rittarrangørene i Norge på turrittsiden.
Urhunden

Urhunden er en svensk tegneseriepris.
Seriefrämjandets pris Urhunden er blitt delt ut årlig siden 1987 til foregående års beste svenske respektive oversatte seriealbum. Prisen er uppkalt etter en klassisk svensk seriefigur (en krysning mellom hund og dinosaurus) fra århundrskiftet 1800/1900 av Oskar Andersson, signaturen OA.
Siden 1994 er det også blitt delt ut en egen pris, Unghunden, til den eller de som har gjort en innsats för barne- og ungdomsserier i Sverige.
Gavin Strachan

Klubbkarriere

Strachan startet sin fotballkarriere i Coventry City, der faren hans, Gordon Strachan, tok over som spillende manager i 1996. Han ble utlånt til skotske Dundee United i 1998, der han spilte ni kamper for A-laget. I Coventry City fikk han i alt seksten ligakamper, elleve av dem som innbytter. Han byttet klubb ikke lenge etter at faren, Gordon Strachan, sa opp jobben som manager seinhøstes i 2001.
I mars 2003 knyttet han seg til Peterborough United, i en utlånsavtale som skulle vare ut sesongen (spilte bare to kamper for The Posh). Han sluttet seg så til Southend United på en fri overgang kort tid etter, men ble frigitt av Southend etter bare seks uker, på slutten av sesongen 2002/2003 (spilte sju kamper for Southend). Deretter reiste han videre på en fri overgang til Hartlepool United i Nordøst-England. Der oppnådde han mer suksess og spilte fast for førstelaget til Hartlepool i tre sesonger, og fikk i alt 72 kamper og scorte seks mål der.
I løpet av sesongen 2005/2006 gikk Strachan glipp av mesteparten av sesongen etter at å ha skadet et bein mot Blackpool. Til tross for skaden gjennomførte han hele kampen. Etter at han på nytt var blitt skadefri, var han på utlån til Stockport County (fire kamper) i sin tredje sesong i Hartlepool. I 2006/2007-sesongen fikk Strachan sjelden spille for Hartlepools førstelag, siden Pools nye manager, Danny Wilson, signerte Gary Liddle og Willie Boland. Som et resultat av begrenset spilletid gikk Strachan så på utlån til Peterborough United i januar 2007, før overgangen ble gjort permanent bare to dager før overgangsvinduet stengte samme måned.
Strachan signerte for Notts County 10. januar 2008 etter at Peterborough United hadde frigitt ham. Han scorte sitt første mål for klubben i en 2-1-seier over Exeter City 10. januar 2009.
Den 30. april 2009 bekjentgjorde Notts County at fem spillere ville bli frigitt av klubben etter endt sesong, og en av dem var Gavin Strachan. Den 24. juli 2009 sluttet han seg til Conference North-klubben Corby Town FC. I juni 2010 signerte Strachan en ettårskontrakt med Conference North-klubben Hinckley United.

Internasjonal karriere

Strachan fikk åtte kamper for det skotske U21-landslaget, men har aldri opptrådt for det skotske A-landslaget. Hans første kamp for U21-landslaget var en vennskapskamp mot Danmark i mars 1998.

Mediekarriere

I august 2008 begynte Gavin Strachan å skrive en blogg for BBC News, som en del av hans mastergrad i Sports Broadcast Journalism ved Staffordshire University.
3D ultralyd

3D ultralyd (også kjent som 4D ultralyd) er en medisinsk ultralyd-teknologi som benyttes til fosterundersøkelser og gynekologiske undersøkelser. Denne teknologien er bygget inn i såkalte 3D ultralyd-apparat.
( "3D" er en forkortelse av uttrykket "3-dimensjonal" . )

Utviklingen/utbredelse av 3D-ultralyd

3D-ultralyd ble først utviklet ved Duke University i 1987. (2D ultralyd har vært anvendt siden 60-tallet. )
I 1989 kom det første kommersielle 3D ultralydapparat, Combison 330. Dette apparatet var laget i Zipf, Østerrike, av firmaet Kretztechnik. Allerede i 1993 hadde Kretztechnik introdusert sin 2. generasjons 3D-scanner, Voluson 530D. Probeteknikken som ble brukt av Kretztechnik for å ta opp 3D-bilder ble beskrevet i European Journal of Ultrasound i 1994, "3D ultrasound- the Kretztechnik Voluson approach". I årene 1996-2001 var Kretztechnik underlagt Medison, men ble oppkjøpt av General Electric i 2001. Siden da har fabrikken i Zipf fortsatt å produsere nye generasjoner av 3D-ultralydapparater, samt videreutviklet probeteknologien sin. Idag er maskinene fra Kretztechnik: Voluson 730 og E8 velkjent på de fleste privatklinikker og sykehus i Norge, og GE Voluson-produktene regnes som ledende innenfor 3D-avbildning.
Senere har Norge gjort seg bemerket internasjonalt i forbindelse med 3D-ultralydforskning ved St. Olavs hospital, Trondheim.
Majorstuaklinikken var den første private klinikken i Norge som brukte 3D ultralyd til undersøkelse av gravide.

Teknisk beskrivelse av 3D-ultralyd

2D ultralyd fungerer ved at man retter høyfrekvente lydbølger mot området som skal undersøkes. (Disse lydbølgene kan ikke høres av mennesker, fordi lydfrekvensen er for høy. ) Lydbølgene reflekteres, og et ”flatt” svart/hvitt, todimensjonalt bilde av fosteret, kommer til syne på skjermen på ultralyd-apparatet .
3D ultralyd virker på en lignende måte, bortsett fra at ultralydbølgene rettes fra flere vinkler. Når signalene reflekteres og fanges opp, skapes et bilde i 3D, der man kan se hudoverflaten og ansiktstrekk hos barnet, med gode detaljer.
3D ultralyd relateres også til 4D ultralydteknologi. 4D teknikken muliggjør sammensetning av 3D bilder slik at man kan observere bevegelser over tid. Blant annet kan man observere næring som flyter gjennom navlestreng, i form av en visualisering .

Øvrig informasjon

Oppfinnelsen av 3D-ultralyd krediteres Olaf Von Ramm og Stephen Smith.
Moua Pihaa

Moua Pihaa er en undersjøisk vulkan sørøst av Tahiti i Fransk Polynesia. Den stiger 3500 meter opp fra havbunnen og toppen befinner seg 160 meter under havets overflate. Den vulkanske aktiviteten her er en del av varmepunktet ved Selskapsøyene. Siste utbrudd fant sted i 1970. Moua Pihaa er en del av er en del av varmepunktet Teahitia-Mehetia ved Tahiti, der også Mont Rocard og Teahitia inngår.
Kystverkmusea

Kystverkmusea er etatsmuseet til Kystverket. 
Museumsnettverket ble opprettet i 2008 med fire selvstendige museer: Lindesnes fyr, Jærmuseet, Stiftinga Sunnmøre Museum og Museum Nord. I 2016 ble Kystverkmusea utvidet med Museene for kystkultur og gjenreisning i Finnmark.
Kystverkmusea er et kompetansesenter for dokumentasjon og formidling av Kystverket sitt ansvarsområde. Dette omfatter tidligere Fyr- og merkevesen, Havnevesen, Losvesen, trafikkovervåking og oljevernberedskap. Direktør på Lindesnes fyr, Jo van der Eynden, har i perioden 2009-2016 fungert som koordinator for museumsnettverket. Fra 1. august 2016 til høsten 2017 fungerte direktøren Knut Baar, som koordinator. Fra 1. mars 2018 tok Espen Frøysland, direktør ved Lindesnes fyr over koordinatorrollen.

Museer i nettverket

De fem museene som geografisk dekker hele landet har prioriterte fagoppgaver.

Stiftelsen Lindesnes fyrmuseum

Stiftelsen Lindesnes fyrmuseum har det koordinerende ansvaret i museumsnettverket. Museet fokuser særlig på overordnet nasjonal og internasjonal kontakt. Ellers følger museet opp i saker fra svenskegrensa til Åna-Sira.
Lindesnes fyr har tatt over eierskapet til det tidligere fyrvesenskipet "Gamle Oksøy". Gamle Oksøy brukes i dag som museum sammen med venneforeningen "Gamle Oksøys venner".

Jærmuseet

Jærmuseet har et faglig fokus på losvesen og moderne trafikkovervåking. Jærmuseet er særleg kjent for sin kompetanse innen drift av vitensenter. I det daglige følger Tungenes fyr opp arbeidet innen Kystverkmusea.

Stiftinga Sunnmøre Museum

Stiftinga Sunnmøre Museum har et spesielt fokus på Fyr- og merkevesenet. Stiftinga Sunnmøre Museum har et regionalt fokus på formidling. Det daglige arbeidet i Kystverkmusea blir følgt opp av Dalsfjord fyrmuseum.

Museum Nord

Museum Nord har et særlig ansvar for dokumentasjon, formidling og kunnskap om Havnevesenet. Det daglige arbeidet blir fulgt opp av Lofotmuseet.

Museene for kystkultur og gjenreisning i Finnmark

Museene for kystkultur og gjenreisning i Finnmark har to avdelinger som arbeider med maritim infrastruktur: Slettnes fyr i Gamvik og Berlevåg havnemuseum.

Prosjekter

Kystverkmusea deltar i flere ulike prosjekt, blant andre heftet Riksvei nr. 1, Tokt med Gamle Oksøy, bildespillet Glimt frå fyr, losutstillingen "Vel i havn", dokumentasjon av havner, Fyrutstillingen hos Dalsfjord Fyrmuseum, Flåværprosjektet, Maritimt kulturlandskap, Farleia, Kystreise.no og Skilting av freda fyrstasjoner.
Agenesi

Agenesi er et begrep innen medisin som betyr at en kroppsdel eller organ ikke er utviklet fra fødselen. Ordet agenesi har sin opprinnelse i gresk der ordet Genesis betyr skapelse eller forekomst og forstavelsen a refererer til et avslag, eller uten. Aplasi er et beslektet begrep, men omfatter i tillegg til agenesi, tap av kroppsdeler, organer eller vev også etter fødselen.
Mange former for agenesi er dødelige, mens andre forårsaker bare mindre problemer
Kjørbokrysset

Kjørbokrysset er et stort kryss på Kjørbo i Sandvika i Bærum som er avkjøringsrampe fra E18. Kjørbokrysset er det østlige startpunktet til E16. 
Kjørbokrysset er et komplekst veikryss bestående av flere rundkjøringer. Krysset er hovedavkjøring fra E18 til Sandvika via Kjørbotunnelen. E16 starter i Kjørbokrysset og fortsetter gjennom Kjørbotunnelen mot Hønefoss og Bergen. Fra krysset går også fylkesvei 164 mot Høvik, fylkesvei 153 mot Slependen og fylkesvei 174 (Bærum kommune) mot Sandvika sentrum. 
Kjørbokrysset er avkjøring nummer 16 på E18 fra Oslo til Kristiansand.
Krysset består av 2 rundkjøringer på sydsiden av E18, samt en rundkjøring og Kjørbotunnelen på norsiden. Den sydvestre rundkjøringen har av-/påkjøringsrampe til E18 i retning Oslo. Forbindelse til den sydøstre rundkjøringen, Kjørbotunnelen og E16 samt avkjøring til et eiendomskompleks som inneholder blant annet Politiet. Den sydøstre muliggjør ankomst til den sydvestre rundkjøringen, samt Sandvika sentrum via en del av Kjørbotunnelen, Kjørboveien mot Kjørbo gård og Sandviksveien mot Blommenholm. Rundkjøringen på nordsiden av E18 har av-/påkjøringsramper for E18 i retning Drammen og muliggjør adkomst til Kjørbotunnelen og E16 samt Sandviksveien mot vest.
Zhangjiagang kullkraftverk

Zhangjiagang kullkraftverk er et kullkraftverk i provinsen Jiangsu, i det østlige Kina. Det har en installert produksjonskapasitet på 1.200 MW. Operatør er Zhangjiagang Shazou Electric Power Co Ltd.
Radioaktivitet

Konserveringslover

I radioaktivt henfal, i likhet med andre nukleære reaksjoner må visse konserveringslover bli oppfylt. For en generell reaksjon: 
Må følgende konserveringslover bli oppfylt:
a) Den totale energien i systemet må bli bevart:
   
hvor E inkluderer alle former for energi: masse energi, kinetisk energi, elektrostatisk energi, etc. 
b) Det lineære momentet må bli bevart: 
  
dermed vil dette gi oss
  
Relasjonen mellom kinetisk energi () og det lineære momentet blir:
c) Den totale ladningen (protoner og elektroner) til systemet må bli bevart:
  
her er ladning i elektron enheter
d) Massetallet (antallet nukleoner) må bli bevart:
e) Det totale angulære momentet () må bli bevart:
  
Siden det eksisterer to typer angulært moment, et på grunn av orbitalbevegelse av de individuelle nukleonene, og det andre på grunn av internt spinn av nukleoner (internt angulært moment), kan det også skrives som:
Tønsberg Pinsekirke Betania

Tønsberg Pinsekirke Betania er en pinsekirke i Tønsberg. Menigheten hadde sine første samlinger i 1927. Menigheten er tilknyttet Pinsebevegelsen i Norge.

Historie

Det første offentlige møtet i Tønsberg Pinsekirke Betania ble holdt i 1927. Navnet har skiftet flere ganger. Til å begynne med het menigheten Betania menigheten, senere Pinsemenigheten Betania. Fra 1. januar 2007 er navnet Tønsberg Pinsekirke Betania og det ble i den anledning også laget ny logo. Navnet Betania er med siden det har vært navn på menigheten helt fra den ble etablert. Navnet kommer fra byen Betania (nevnt i Bibelen), som ligger like ved Jerusalem.
Nåværende pastor er Oliver Nordbø.

Misjon

Misjon og humanitært arbeid har alltid vært viktig for menigheten. De har misjonsvirksomhet i Bolivia og Thailand.
Høse bru

Høse bru i Suldal i Ryfylke er en overbygget gangbru over Suldalslågen ved Høse, rett over Sandsfossen.
Brua ble heist på plass 1. november 2012. Stål- og betongkonstruksjonen er 29 meter lang og veier nær 23 tonn. Den ligger langs fylkesvei 46 som er en Nasjonal turistveg i Ryfylke, og Suldal kommune tok initiativet til å få satt opp brua for å gjøre området sør for Sand sentrum lettere tilgjengelig for fotturister.
Høse bru ble kåret til «bridge of the year» 2013 av det amerikanske reiselivsmagasinet Travel+Leisure.
Łódź’ flagg

Łódź’ flagg består av to like store horisontale felt, et gult øverst og et rødt nederst. I midten befinner byens våpenskjold seg, og det er også våpenskjoldet flagget henter sin koloristikk fra.
Zao Jun

Zao-Jun eller Tsao Chun (kinesisk: 灶君, pinyin: Zào Jūn, jyutping: Joe3 Gwan4, POJ: Chàu-kun eller Chàu-kun-kong 灶君公; eller Zao Shen (灶神, pinyin: Zào Shén, POJ: Chàu-sîn) er kjøkkenguden i kinesisk mytologi. Han er også kjent i vietnamesisk folketro (Táo quân).
Zao-Jun gis gjerne et lite alter ved kjøkkenovnen i kinesiske hjem. Det sies om ham at han kjenner til alt som skjer i hjemmet. På den 23. dag av den tolvte måne, rett før kinesisk nyttår, vender han tilbake til himmelen for å rapportere om hva han har observert i hjemmene i løpet av siste år til Jadekeiseren. Jadekeiseren, som er himmelens keiser, straffer eller belønner familiene alt ettersom.
I fortellingene om ham heter det at han opprinnelig var en murer som tok livet av seg da hans hustru spilte ham et puss men at han ble udødeliggjort på grunn av sin iboende godhet.
Picasa

Program

Det unike med Picasa er muligheten til å legge på effekter og redigere bilder ved bare ett klikk. Rød-øye-fjerning, endring av fargenyanser og oppretting av bilder er noen av funksjonene. Det er også mulig å lage bildefremvisninger og bilde-tidslinjer. 
Picasa overskriver ikke bildene når endringer blir lagret. De endringene som gjøres lagres i en fil, og når Picasa åpnes igjen, vil programmet sjekke for endringer, og legge disse til bildet. Åpnes det aktuelle bildet i et annet program, vil ikke endringene vises. For dette må bildet eksporteres til et annet format.

Picasa Web Albums

14. juni 2006 ble tjenesten Picasa Web Albums lansert. Ved hjelp av Picasa kan bruker av programmet legge bilder ut på nett, lik tjenesten Flickr.
U23-EM i friidrett 2015

U23-EM i friidrett 2015 var den tiende utgaven av dette toårlige friidrettsmesterskapet for europeiske utøvere under 23 år. Det ble arrangert i Tallinn i Estland fra 8. til 12. juli 2015.